钦定古今图书集成/明伦汇编/官常典/第478卷 > 源延伯
## 钦定古今图书集成/明伦汇编/官常典/第478卷 > 源延伯

按《魏书源贺传》：“贺子怀，怀子子雍。子雍子延伯，初为
司空参军事，时南秦民吴富反叛，诏以河间王琛为
都督，延伯叔父子恭为军司，延伯为统军，随子恭西
讨，战必先锋，子恭见其年幼，常诃制之而不能禁。子
雍在夏州，表乞兵援，诏延伯率羽林一千人赴之，城
斗野战，勇冠三军。子雍之向东夏，留延伯城守，付以”
后事。延伯与兵士共分汤菜，防固城隍。及子雍为胡
所执，合城忧惧。延伯乃人人晓谕曰：“吾父吉凶不测，
方寸焦烂，实难裁割。但奉命守城，所为处重，若以私
害公，诚孝并阙。诸君幸得此心，无亏所寄。”于是众感
其义，莫不励愤。朝廷闻而嘉之，除龙骧将军，行夏州
事，封五城县开国子，食邑三百户。卒能固守。及后刺
史至，延伯率领义众，还赴子雍，共平黑城。在《罂棠桥》
战，先锋陷陈，身擒维摩。及至白水，首摧阿非。随子雍
至都，进爵浮阳伯，增封百户，为谏议大夫、假冠军将
军、别将，随子雍北讨，与葛荣战殁，时年三十四。赠持
节、平北将军、凉州刺史，开国如故。